Христо Смирненски
В минути на веселие

chitanka.info

Мандолини и китари,

танци, смях и бой с конфети,

шумни, весели другари

и госпожици напети.

Мандолини и китари,

поздрави, уста червени,

песни, пушек от цигари

и очички премрежени.

Мандолини и китари…

Аз мечтая си в кюшето.

Спомени далечни, стари

пак тормозят ми сърцето

Спомени в печал обвити

за обвита в мрак градина,

спомени за дни честити,

спомени за теб, Ирина…

Мандолини и китари,

танци, смях и бой с конфети,

шумни весели другари

и госпожици напети.

1.I.1917

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.